Man vas wat glo plaaswerker aanrand | Maroela Media
Man vas wat glo plaaswerker aanrand
'n 56-jarige man sou Donderdag in die Vredendal-landdroshof verskyn op aanklag van aanranding met die doel om ernstig te beseer nadat hy glo 'n plaaswerker aangerand het.
AO Joseph Swartbooi, woordvoerder van die polisie, het bevestig die man is Woensdag in hegtenis geneem, maar hy wou nie meer inligting oor die presiese omstandighede bekendmaak nie. Maroela Media verneem die beskuldigde het na bewering die man aangerand toe hy glo onregmatig sy perseel betree het. Die slagoffer is ná die aanranding in die hospitaal opgeneem.
Swartbooi kon teen 14:30 vanmiddag nie bevestig of die man reeds in die hof verskyn het nie en sy naam kan dus nog nie bekendgemaak word nie. News24 berig egter die beskuldigde is die eggenoot van 'n voormalige burgemeester van die Matzikama-munisipaliteit.
Intussen het AfriForum bevestig dat die beskuldigde 'n lid van die organisasie se plaaslike tak is en dat sy lidmaatskap summier opgeskort is hangende die uitslag van die hofproses.
"'n Ander AfriForum-lid van dieselfde tak het op die voorval afgekom, waarna hy gereël het dat die slagoffer na die hospitaal geneem word en ook as ooggetuie 'n verklaring by die polisie afgelê het," sê Kallie Kriel, AfriForum se uitvoerende hoof.
"AfriForum veroordeel ten sterkste alle vorme van geweld en die skending van mense se waardigheid, ongeag wie die slagoffer of oortreder is. Mense wat hulle aan enige vorm van geweld of die skending van iemand se menswaardigheid skuldig maak, moet die gevolge daarvan dra."
Kriel sê die reg moet nou sy gang gaan. "AfriForum glo in 'n samelewing wat gebou is op wedersydse erkenning en respek. Te midde van die groeiende polarisasie in die land doen AfriForum 'n beroep op almal in die land om goeie verhoudinge tussen gemeenskappe en individue te bevorder en hulle te weerhou van enige optrede wat inbreuk op mense se waardigheid en fisieke veiligheid maak," sê hy.
AfriForum In die nuus Wes-Kaap
Koerant ontslaan politieke redakteur
Mihalik se 'moordenaars' Kersfees agter tralies
Ons wil ook nie leer nie né!
Lees ek reg? Afriforum draai eerder hul rug op hul lede? Gedog hulle sou eerder die man bystaan tot die ondersoek af gehandel is? Laat mens wonder
Kan julle my reg help asb:
As ek n persoon vind in my agterplaas wat n muur om het met spikes daarop……mag ek die persoon aanrand met n stok byvoorbeeld ?
Of moet ek eers wag totdat hy n mes uitpluk of my fisies aanval ?
Of moet ek hom eers mooi vra om weer terug oor die muur te klim ?
Die probleem is dat ons bly in n baie gevaarlike land en die kans dat hy gekom het om my dood te maak is hoog.
Dus wat is my regte ?
Geel Baadjie, ons moet net onthou dat die skoen nou aan die ander voet sit. Hier in die sestigerjare was ek 'n Patrysspeurder. Ons het as skoolseuns saam met die polisie gewerk en het gesien hoe dinge daardie dae gewerk het. Vandag is dit andersom. Natuurlik ken ons nie die omstandighede in hierdie geval nie. Die boer het dalk uit radeloosheid opgetree. Dalk was dit eers ná die soveelste waarskuwing dat hy sy humeur verloor het.